《题右丞相亲写墨竹赠集贤大学士吴行可》
元代·周伯琦

相君手种双琅玕，灵根得地元气蟠。清风白昼扫阴曀，虚心劲节参云端。

凤池幽赏忽见此，箫韶隐隐来鹓鸾。天真洒落运生意，笔力浩瀚回狂澜。

伯夷高洁伊尹任，中立不倚世所难。瀛洲老仙永为好，直道相期保岁寒。

作者简介：（1298—1369）饶州人，字伯温，号玉雪坡真逸。周应极子。幼入国学为上舍生，以荫补南海簿，三转为翰林修撰，顺帝至正中累迁参知政事，招谕平江张士诚，拜江浙行省左丞，留平江十余年。士诚灭，乃归，寻卒。仪观温雅，博学工文章，尤以篆隶真草擅名。有《说文字原》、《六书正讹》等。